Natten mellem fredag og lørdag blev travl for Nordjyllands Politi. "Til alt held har vi ikke haft alvorlige voldsepisoder, men der har været masser af sager at tage fat på", oplyser vagthavende. Politiets patruljer fangede i løbet af natten seks spritbilister og var ude til gadeuorden og værtshusballade et utal af gange. Natten bød også på to færdselsuheld. Mest alvorligt var det da fire unge mennesker fra Brovst mistede herredømmet over en bil ved Ingstrup. Bilen trillede rundt og flere af de unge kom til skade. Politiet sendte ambulancer til stedet, og det viste sig, at bilen var blevet kørt af en 17-årig dreng. Bilen var iøvrigt stjålet og afhøringen af de unge viste, at de havde forsøgt at stjæle yderligere en bil. Der venter nu et retsligt efterspil for de fire unge. Sidst på morgenen måtte politiet rykke ud til en soloulykke ved Sønderholm. En mand, som politiet betegner som "tydeligt beruset", mistede herredømmet over sin bil og endte efter en mindre flyvetur på en mark. Manden kom lettere til skade. "Det kunne være endt helt katastrofalt, men han blev reddet af, at det var en meget kraftig bil, han kørte i", slutter vagthavende ved Nordjyllands Politi.

Opsummering:
Masser af gadeuorden og fire unge som kørte galt i stjålet bil